Vašečka, Richard, poslanec NR SR (2023-02-02):
Ďakujem, pán podpredseda, za slovo. Nazbieralo sa toho viac v tých úvodných poznámkach. Som rád, že napríklad zostala pani poslankyňa Cigániková, teda už teraz odišla, ale chcela povedať faktickú poznámku, lebo to pokladám za dôležité, aby veci boli aj oponované, samozrejme. Vážim si poznámku pána poslanca Benčíka, ktorá bola taká, by som povedal, taká liberálna v dobrom slova zmysle. Teda vy to vnímate takto, máme právo, môžme sa baviť o tom, či je to dobré alebo zlé. Ale musím priznať, hoci teda ľudia tu nežijú preto, aby napĺňali moje očakávania, že ma dosť sklamala reakcia pána predsedu Viskupiča a aj pani Cigánikovej, že ako hádam viete, o čom je ten zákon a viete, že neriešime v ňom nejaký zákaz všeobecne práce a už vôbec nie hasičov, záchranárov alebo zdravotníkov. Takže tvrdiť, ako pani poslankyňa Cigániková tvrdila, že zdravotné sestry nebudú môcť pracovať v nedeľu, no tak to by som chcel vidieť, v ktorej krajine také niečo existuje a kde by sme to teda zavádzali. Hovoríme o maloobchodnom predaji. Pán poslanec Viskupič aspoň uviedol teda jeden fakt, jedny dáta, že 16 % sa týka práce v nedeľu, sa týka maloobchodu. No to je super. To znamená, že ak si dobre pamätám, tak to je zhruba jedna šestina, čiže každý šiesty človek, ktorý pracuje v nedeľu, je v maloobchode. Pomoc šestine ľudí, 16 % na Slovensku vôbec nie je málo a je to veľmi praktické, pričom 88 % z nich si to praje, aby takéto niečo nebolo. Poviem to tak úprimne, že zdá sa mi, že v tomto prípade, že toto je jeden z konkrétnych prípadov, kde vidieť, že niektorí ľudia sú len a priori proti. A priori. A dokonca používajú veľmi také chabé argumenty alebo také znásilňovanie argumentov, ktoré vôbec nesedia, lebo ja vám poviem takto. Sú argumenty skutočne, a ja viem argumenty, že ono to zatvorenie obchodov v nedeľu, áno, prinesie aj nejaké negatíva. A možno, že aj z ekonomického hľadiska, ale možno že aj nie. A pred tým si netreba zatvárať oči, na to sa treba pozrieť. Napríklad veľmi vážne sme sa zaoberali tými možnosťami, že teda zdalo by sa, že ľudia prídu o prácu. Z viacerých krajín, kde sa zavádzal zákaz maloobchodného predaja, sa to nepotvrdilo a navyše ja sa tým celkom zaoberám. Chceme sa len na to opýtať budúci týždeň na tých obchodníkov, keby to teda prešlo do druhého čítania. Ak ste si všimli, ja chodím, v našej rodine chodím nakupovať ja a s radosťou chodím aj do tých veľkých reťazcov, zvyčajne nakupujem v pondelok na týždeň a v piatok na víkend. To je taký môj štandard, ale to je úplne vedľajšie, ale ja si všimol, že všetky tie reťazce robia nábor. Nábor zamestnancov. Ony nemajú dosť zamestnancov. Musia brať aj brigádnikov, pretože tam nemá kto pracovať. Pretože povieme si, nie je to až taká úžasná práca, aj keď by tam povedzme boli alebo sú príplatky v nedeľu. To znamená, že, že ak tie obchody budú zavreté a zníži sa aj, a to je otázne, či sa zníži, tá potreba, lebo ak sa predá rovnaký objem tovaru, tak ho treba vyložiť či za 6 dní alebo za 7 dní napríklad, hej? Keď tam príde nejaké množstvo ľudí, tak to množstvo ľudí sa nezmenšilo, len bude za šesť dní, nie za sedem dní. Takže áno, je to otázka, či sa, či neprídu o zamestnanie nejakí ľudia, ale ja zároveň uvádzam aj protiargumenty, ktoré hovoria o tom, že sú tu aj iné veci, na ktoré sa, ktoré si treba uvedomiť. Ďalšia vec je, že zakážete. Zákazy nič neriešia. Prosím vás, veď tu v Národnej rade prijímame každú schôdzu desiatky zákazov a príkazov, dokonca pod ťažkými pokutami úplne bežne. Ak je to zlá vec, tak to treba zakázať, ak je to dobrá vec, tak to treba prikázať, ak je to, ak tá spoločenská užitočnosť presahuje povedzme individuálnu slobodu nejakého jednotlivca a dá sa nahradiť iným spôsobom. Čo toto je konkrétne ten prípad. Ak ste nevšimli, tak máme, máme zákaz predaja, maloobchodného predaja už v štátne sviatky, napríklad hlavne na tie také tradičné náboženské sviatky ako sú Vianoce a Veľká noc, ale aj v ostatné štátne sviatky. Tu by som ešte chcel poznamenať, že práve preto, že sme chceli vyjsť v ústrety aj zamestnávateľom a myslieť na to, tak sme navrhli v tomto znení zákona, že niektoré štátne sviatky bude možné mať otvorené obchody. Dali sme tam aj tú otázku diskusie do druhého čítania štyri dni, o ktoré by sa znížil počet zatvorených obchodov, a to je 1. a 8. máj, ako vychádzali sme z toho, že tak štandardne veľa ľudí hovorí, že 1. máj sa oslavuje prácou, takže nevidíme v tom až taký problém. A potom 29. augusta a 1. septembra, čo sú dni práve pred začiatkom školského roku, kde aj nedeľu dávame ako výnimku, že môže byť otvorený poslednú augustovú nedeľu, pretože ľudia prichádzajú z prázdnin, chcú sa pred začiatkom školského roka najmä rodiny zásobiť. Bereme to ako kompromisný návrh a, samozrejme, neznamená to, že rušíme tie štátne sviatky, v žiadnom prípade nie. Všetky tie, ktoré som vymenoval, sú veľmi dôležité, aj 1. mája, aj 8. mája, aj 29. augusta, aj 1. septembra, akurát z hľadiska spoločenského rušíme zákaz maloobchodného predaja v tie dni, čiže štátne sviatky ostávajú úplne rovnaké, na to nesiahame. Ďalšia, ďalšia teda poznámka je, že netýka sa to, samozrejme, záchranárov, hasičov, nikoho iného, iba tých, čo pracujú v maloobchode. To znamená reštaurácie, žiadny problém. Šport, žiaden problém. Kultúra, žiaden problém. Čiže tí, ktorí pracujú v týchto odvetviach a ponúkajú štandardne práve cez víkend alebo aj konkrétne v nedeľu, ja neviem, futbalový zápas je alebo je divadlo, samozrejme. Samozrejme, to je spoločenská potreba. Ide o to, že my nezavádzame voľnú nedeľu, nedeľa je stanovená v zákonoch, vo viacerých zákonoch ako deň pracovného pokoja. Konkrétne v Zákonníku práce v tom § 94, ktoré novelizujeme, je napísané, že prácu v dňoch pracovného pokoja možno nariadiť len výnimočne a to po prerokovaní so zástupcami zamestnancov. A je tu napísané, že v takýto deň možno zamestnancovi nariadiť len tieto nevyhnutné práce, ktoré sa nemôžu vykonať v pracovných dňoch. A sú tam vymenované a sú tam napríklad že práce na odvrátení nebezpečenstva ohrozujúceho život, zdravie alebo pri mimoriadnych udalostiach. Bod f), práce nevyhnutné so zreteľom na uspokojovanie životných, zdravotných a kultúrnych potrieb obyvateľstva. Ísť si nakúpiť do obchodu od pondelka do soboty, myslím, že to úplne stačí na zabezpečenie životných potrieb, vždy to stačilo, za socializmu to bolo úplne štandardné, ale napriek tomu niektorí vyvolávajú pocit, že teraz sa stane niečo, niečo hrôzostrašné. Pamätám si, že keď sme schválili tu v parlamente, bol som pri tom, že budú cez vianočné sviatky obchody zavreté dva a pol dňa, to znamená od obeda 24. decembra, 25. a 26. celý deň, tak som videl na Facebooku taký veľmi zaujímavý príspevok, ktorý bol veľmi zdieľaný aj lajkovaný a bolo tam napísané, pozor, obchody budú zavreté dva a pol dňa, nezabudnite si nakúpiť na dva týždne. Lebo niektorí vyvolali paniku akoby pomaly pol Slovenska malo zomrieť od hladu, lebo budú dva a pol dňa zavreté obchody. Nič také sa nedeje, nejde o nevyhnutné práce, ktoré sa nemôžu vykonať v pracovných dňoch. Ešte jedna poznámka. My nikomu nezakazujeme nakupovať. Sú prevádzky, ktoré, aj obchodné, ktoré budú aj výnimočne otvorené, takisto tí, ktorí strašne túžia, môžu zájsť za hranice a tam si nakúpiť. Ja sa skutočne necítim potrebu starať do toho, ako kto trávi nedeľu, či ide nakupovať alebo ide do prírody, alebo do kostola, to je, samozrejme, absolútne osobná vec každého, ako to má nastavené. My hovoríme o zamestnancoch, ktorí nechcú pracovať v nedeľu a ktorí chcú byť so svojou rodinou. Ak hovoríme o tom, že prídu o príplatky, tak v sobotu sú 50-percentné a ja som to ponúkal už viacerým, aj som o tom hovoril s ministrom, s ministrom práce, že ak nájdeme naozaj na tom zhodu politickú, no tak presuňme 100-percentný príplatok na sobotu. V maloobchode. Že ak teda zakážeme v maloobchode v nedeľu predávať, presuňme. Ale poviem inú vec. Ak hovoríme, a sú to zvyčajne ženy a matky, ony za tejto vlády aj preto, že sme to nepoložili, preto, že sme sa nevzdali, tak dostanú veľmi výrazne zvýšený detský prídavok a daňový bonus. A buďte si istí, že v celkovom sumári je to mesačne určite viac ako si prirobili, keď mali jednu alebo dve služby v nedeľu navyše. To znamená, že my na to myslíme. Toto opatrenie je sociálne. Nikoho nechceme ožobračiť. Ale viete, je oveľa lepšie, keď tej rodine dáme priamo peniaze, lebo sa stará, je zodpovedná, má deti, než ich nútime, aby si zarábali tým, že sú od rodiny a robia v nedeľu. To nie je žiadna vymoženosť. To nie je vôbec sociálne. Áno, možno nejaký brigádnik si povie, škoda, v nedeľu som si dobre zarobil, ja to chápem. Ale brigádovať sa dá všelikde a hovorím, ak nájdeme zhodu a príde, ja neviem, SaS s návrhom, že presuňme v maloobchode, v maloobchode príplatky z nedele na sobotu, bavme sa o tom, poďme za ministrom práce, sociálnych vecí, pod ktorého gesciou je Zákonník práce, rozprávajme sa s ministerstvom financií a presaďme to. Ak toto je naozaj reálny problém. Ja na to chcem počúvať, nechcem niekoho oberať o nejaké možnosti. Ďalšia vec je, že sa hovorí, veď nech má otvorené, kto chce a kto chce, nech si zavrie. No veď ale ono sa to tak deje tam, kde to umožňuje biznis, konkurencia. V malých obciach, bolo tu spomenuté, ja sa budem, sa snažím vedome nespomínať názvy obchodných reťazcov, aby sme nerobili nejakú skrytú reklamu, aj keď mám niektoré obľúbené, ale v obciach je úplne bežné, aj v dedine, kde ja žijem, proste v sobotu na obed sa zavrie ten malý obchod, čo je, čo sú v každej dedine. A prečo? Lebo tam nemá žiadnu inú konkurenciu, lebo tí dedinčania nepôjdu v sobotu poobede do iného obchodu, alebo pôjdu, pôjdu do, do, v nedeľu do obchodu. Ale v mestách, kde je tá koncentrácia väčšia, no tak keď zavrie jeden obchodný reťazec v nedeľu a druhý nezavrie, no tak ľudia, ktorí nejak to neriešia, tak pôjdu tam. Ale tam platí spravodlivý biznis, princíp jedine buď všetci, alebo nikto. Buď teda nech majú otvorené všetci, alebo nech sa zavrie všetkým. Lebo potom sa to rozdelí tak, že pôjdu do toho istého obchodu, ale niektorí z tých šiestich nie v nedeľu. Nepôjdu do iného obchodu, proste neminú tie peniaze niekde inde. Takže sa to rozdelí a tým chránime tú spravodlivosť tých príležitostí. Ešte poslednú, pardon, poznámku pani poslankyne Cigánikovej, že, že keď je to také super mať voľno, prečo nepresadíme stredu. No nech sa páči, môžme začať rokovanie a môže niekto vyjednať spoločenskú dohodu na strede, teda keď chce, ale išli by sme proti všetkým aj rozumovým dôvodom, aj prirodzeným. A ja vám zacitujem, Slovensko v roku 2009 prijalo Európsku sociálnu chartu Rady Európy a tam sa hovorí, že: zmluvné strany, teda aj Slovenská republika, sa zaväzujú  ustanoveniu platených sviatkov a zabezpečeniu odpočinku v týždni, ak je to možné, zhodného s dňom uznaným tradíciou alebo obyčajmi za deň odpočinku v príslušnej krajine alebo regióne. Teraz nech by som veriaci, neveriaci, katolík, evanjelik, neviem čo, je pochybnosť, že aký deň odpočinku je na Slovensku tradičný? Že je to nedeľa? Proste je to tak. Ja často, alebo tak často, niekoľkokrát som bol v Izraeli, som člen skupiny priateľstva so štátom Izrael, tak asi by bolo normálne, keby sme tam presadzovali, že tam je ten deň voľna sobota, by som to rešpektoval, že v Izraeli je to tak, a takto to aj je. Na Slovensku je to prirodzene nedeľa. Ako to, že pani poslankyňa Cigániková nesúhlasí s týmto návrhom zákona, samozrejme, ja to rešpektujem, ale toto je teda taký argument, že no tak podľa mňa mala ísť buď už skôr domov, alebo, alebo si mala nájsť niečo ako lepšieho, lebo toto je veľmi slabý argument. Nakoniec deti chodia do školy v pondelok až piatok, povedal to už kolega Čepček, a doma sú s rodičmi kedy? No v sobotu, v nedeľu. To je samozrejmá vec, takže aby sme ako fakt, s prepáčením, neblbli a hovorili reálne argumenty. Dobre, ďakujem veľmi pekne. Ak náhodou ešte budú nejaké otázky alebo poznámky, tak budem k dispozícii.